《荷镫曲》
清代·缪宝娟

藐姑仙人斗晚妆，袜尘不动罗绮香。金釭照耀烂如昼，三十六宫春正长。

儿家生小承恩日，华清浴罢娇无力。归来寂寂掩瑶扉，玉阶人静露珠湿。

无端急敕召湘妃，小队银镫夜打围。箔底细簪金错落，帘边亲启玉葳蕤。

珠围翠绕纷逦迤，照见鸳鸯春似海。杏子衫轻偎影红，桃花裙褶拖痕紫。

玉腕玲珑大小垂，酒酣零乱舞腰支。最怜袅袅杨枝细，弱不禁风欲堕时。

靡曼妙态纷相扰，风鬟雾鬓知多少。唾花馀碧石华轻，化作湘纹笼缥缈。

此际销魂神采飞，此时擢秀几琼枝。当筵莫怯娉婷甚，幅幅纱笼好护持。

宴罢归为缀珠戏，濡毫手作鳌山记。明珰火齐烂不收，七尺珊瑚等閒碎。

似闻仙乐奏《云璈》，如有衣香冉冉飘。羊侃帘前兰半烬，扶风帐外桦全烧。

别有愁蛾夜妆靓，洞房深邃蚖膏冷。遥看红云捧玉皇，倚栏寂寞羊车幸。

我亦青莲梦里人，苦心薏菂不分明。樽前欲借神光引，一把三生证夙因。

作者简介：缪宝娟，字珊如，常熟人。吴县光绪癸未进士、改庶吉士、历官直隶候补道李振鹏室。有《倦绣吟草》。